Title: ข้อบังคับ ก.พ. ว่าด้วยการดูแลจัดการการศึกษาของนักเรียนฝ่ายพลเรือนในต่างประเทศ (ฉบับที่ 2) พ.ศ. 2550

ข้อบังคับ ก

ข้อบังคับ ก.พ.
ว่าด้วยการดูแลจัดการการศึกษาของนักเรียนฝ่ายพลเรือนในต่างประเทศ
(ฉบับที่ ๒)
พ.ศ. ๒๕๕๐

โดยที่เป็นการสมควรแก้ไขเพิ่มเติมข้อบังคับ
ก.พ. ว่าด้วยการดูแลจัดการการศึกษาของนักเรียนฝ่ายพลเรือนในต่างประเทศให้เหมาะสมกับสภาพการณ์ปัจจุบัน

อาศัยอำนาจตามความในมาตรา
๘ (๑๑) แห่งพระราชบัญญัติระเบียบข้าราชการพลเรือน พ.ศ. ๒๕๓๕ ก.พ. จึงออกข้อบังคับไว้
ดังต่อไปนี้

ข้อ
๑  ข้อบังคับนี้เรียกว่า ข้อบังคับ ก.พ.
ว่าด้วยการดูแลจัดการการศึกษาของนักเรียนฝ่ายพลเรือนในต่างประเทศ (ฉบับที่ ๒) พ.ศ.
๒๕๕๐

ข้อ
๒[๑]
 ข้อบังคับนี้ให้ใช้บังคับตั้งแต่บัดนี้เป็นต้นไป

ข้อ
๓  ให้ยกเลิกความใน ข) ของข้อ ๔ แห่งข้อบังคับ
ก.พ. ว่าด้วยการดูแลจัดการการศึกษาของนักเรียนฝ่ายพลเรือนในต่างประเทศ พ.ศ. ๒๕๓๘ และให้ใช้ความต่อไปนี้แทน
ข) นักเรียนทุนรัฐบาล หมายความว่า นักเรียนซึ่งรับทุนการศึกษา หรือผู้รับทุนของรัฐบาลเพื่อชดเชยค่าใช้จ่ายในการศึกษา
 ทั้งนี้ ทุนดังกล่าวเป็นทุนซึ่งจ่ายจากเงินงบประมาณแผ่นดินหรือทุนที่ได้จากแหล่งทุนอื่นที่
ก.พ. กำหนดเป็นทุนของรัฐบาลและให้หมายความรวมถึงนักเรียนทุนเล่าเรียนหลวงด้วย

ข้อ
๔  ให้เพิ่มความต่อไปนี้เป็นหมวด ๘ การดูแลผู้รับทุนของรัฐบาล
เพื่อชดเชยค่าใช้จ่ายในการศึกษาข้อ ๓๙ และข้อ ๔๐

หมวด ๘
การดูแลผู้รับทุนของรัฐบาลเพื่อชดเชยค่าใช้จ่ายในการศึกษา

ข้อ
๓๙  การดูแลผู้รับทุนของรัฐบาลเพื่อชดเชยค่าใช้จ่ายในการศึกษา
ให้เป็นไปตามความในหมวดนี้
ข้อ
๔๐  การจ่ายเงินทุนของรัฐบาลเพื่อชดเชยค่าใช้จ่ายในการศึกษาของผู้รับทุนให้จ่ายตามข้อตกลงระหว่างสำนักงาน
ก.พ. และผู้รับทุนตามที่กำหนดไว้ในสัญญาการรับทุน ซึ่งอย่างน้อยต้องกำหนดเรื่องต่อไปนี้
จำนวนเงินที่จะจ่าย กำหนดเวลาที่จะจ่ายเงิน วิธีการเบิกจ่ายเงิน การประเมินผลการปฏิบัติงาน
การควบคุมดูแลการศึกษา การเข้ารับราชการ หรือปฏิบัติงานของทางราชการ การชดใช้เงินทุนกรณีผิดสัญญา

ให้ไว้ ณ วันที่ ๑๘
ตุลาคม พ.ศ. ๒๕๕๐
โฆสิต  ปั้นเปี่ยมรัษฎ์
รองนายกรัฐมนตรี
ประธาน ก.พ.

[๑]
ราชกิจจานุเบกษา เล่ม ๑๒๔/ตอนพิเศษ ๑๖๕ ง/หน้า ๒๔/๓๐ ตุลาคม ๒๕๕๐